คลังอาเซียนประเมินศก.โลกปีหน้ายังเสี่ยงมาก
ที่ประชุมเจ้าหน้าที่อาวุโสกระทรวงคลังและธนาคารกลางอาเซียน+3 ประเมิน เศรษฐกิจโลก-อาเซียนปีหน้ายังมีความเสี่ยงมาก
29 ต.ค. 2565

ที่ประชุมเจ้าหน้าที่อาวุโสกระทรวงคลังและธนาคารกลางอาเซียน+3 ประเมิน เศรษฐกิจโลก-อาเซียนปีหน้ายังมีความเสี่ยงมาก 
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า การประชุมเจ้าหน้าที่อาวุโสกระทรวงการคลังและธนาคารกลางอาเซียน+3 (AFCDM+3) เมื่อวันที่ 10-11 ธ.ค. 2559 ณ เมืองกุ้ยหยาง สาธารณรัฐประชาชนจีน ได้มีการหารือประเด็นด้านเศรษฐกิจการเงิน โดยคาดว่า เศรษฐกิจโลกในปีหน้าจะขยายตัวดีขึ้นจากปีนี้ โดยคาดว่าจะขยายตัว 3.4% 
อย่างไรก็ตาม เศรษฐกิจโลกยังมีความเสี่ยงที่สำคัญ ได้แก่ การปรับขึ้นดอกเบี้ยนโยบายของธนาคารกลางสหรัฐอเมริกา การดำเนินนโยบายปกป้องทางการค้าของสหรัฐอเมริกาภายใต้รัฐบาลชุดใหม่ ผลกระทบจากการถอนตัวของสหราชอาณาจักรออกจากสหภาพยุโรป ผลการเลือกตั้งในทวีปยุโรปหลายประเทศในปี 2560 และนโยบายการปรับสมดุลทางเศรษฐกิจของสาธารณรัฐประชาชนจีน
สำหรับเศรษฐกิจของภูมิภาคอาเซียน+3 นั้นยังคงสามารถเติบโตได้อย่างต่อเนื่องใกล้เคียงกับปีนี้ โดยเฉพาะอย่างยิ่งเศรษฐกิจของประเทศสมาชิกอาเซียนที่จะเติบโตได้ดีกว่าปีที่แล้ว ซึ่งส่วนหนึ่งเป็นผลจากการดำเนินนโยบายต่าง ๆ เพื่อสนับสนุนการขยายตัวทางเศรษฐกิจ ขณะที่เศรษฐกิจของสาธารณรัฐประชาชนจีน   จะชะลอตัวต่อเนื่องในปีหน้า อย่างไรก็ดี ภูมิภาคอาเซียน+3 ยังคงต้องเผชิญความเสี่ยงจากการดำเนินนโยบายของประเทศเศรษฐกิจขนาดใหญ่ ซึ่งอาจส่งผลต่อการเคลื่อนย้ายเงินทุนออกนอกภูมิภาคและการอ่อนค่าของเงินสกุลท้องถิ่น รวมถึงความเสี่ยงของการเพิ่มขึ้นของหนี้ภาคเอกชน
ดังนั้น ประเทศอาเซียน+3 จึงเห็นพ้องที่จะต้องดำเนินนโยบายเศรษฐกิจอย่างรอบคอบเพื่อรองรับผลกระทบที่อาจเกิดขึ้น ในขณะเดียวกันก็ต้องเร่งแก้ปัญหาเชิงโครงสร้างเพื่อสร้างความยั่งยืนในระยะยาว 
นอกจากนี้ ที่ประชุมยังหารือการเพิ่มประสิทธิภาพกลไกการให้ความช่วยเหลือทางการเงินภายใต้มาตรการริเริ่มเชียงใหม่ไปสู่การเป็นพหุภาคี (CMIM) ซึ่งเป็นกลไกความช่วยเหลือทางการเงินของภูมิภาคอาเซียน+3 มีขนาดวงเงินช่วยเหลือรวม 240 พันล้านเหรียญสหรัฐ เพื่อป้องกันและบรรเทาผลกระทบจาก วิกฤตเศรษฐกิจ โดยที่ประชุมได้หารือเกี่ยวกับ (1) การเตรียมความพร้อมของกลไก CMIM หากมีสมาชิกขอรับความช่วยเหลือ (2) การพัฒนากลไกการให้ความช่วยเหลือเพื่อป้องกันการเกิดวิกฤต (CMIM Precautionary Line) (3) ความเป็นไปได้ในการเพิ่มสัดส่วนการให้ความช่วยเหลือของ CMIM กรณีสมาชิกไม่เข้าโครงการให้ความช่วยเหลือของกองทุนการเงินระหว่างประเทศ (International Monetary Fund De-linked Portion) และ (4) แผนการทบทวนหลักการสำคัญของ CMIM 
ภาพ...เอเอฟพี